Kollezzjoni ta’ mijiet ta’ għodod li fl-imgħoddi kienu jintużaw f’diversi snajja, bdew jagħtu dehra ta’ mużew lil Palazzo de Piro fl-Imdina. Il-wirja ta’ għodda u tradizzjonijiet tiġbor taħt saqaf wieħed għadd kbir ta tifkiriet u snajja ta’ dari fosthom mustrudaxxi, arġentiera u l-ħajjata. Din il-kollezzjoni impressjonanti inġabret f’medda twila ta’ snin minn Justin Zammit Tabona li minn tfullitu beda jiġbor din l-għodda u s-sena li għaddiet ddeċieda li jesebixxiha f’Palazzo de Piro, fl-Imdina. Is-Sur Zammit Tabona spjega li fix-xitwa li għaddiet beda jirrestawra l-għodda waqt li tkellem ma’ bosta nies tas-sengha li kienu jaħdmu b’din l-għodda. Għall-wiri, hemm għodda li kienet tintuża l-aktar fis-seklu 19 u l-bidu tas-seklu l-ieħor. Għaldaqstant illum m’għadx hawn l-użu għal ħafna minnhom. Fosthom biċċa għodda żgħira li kienet tintuża biex titgħadda l-onella. Il-wirja tiddokumenta diversi snajja ta’ dari fosthom il-hdim tal-biżilla u l-għodda li kienet tintuża mill-ballata biex jaghmlu soqfa. Hemm ukoll tagħmir ta’ kejl minn imwieżen sa reċipjenti bil-marka uffiċjali li kienu jintużaw għal bejgħ ta’ żrieragh u l-pitrolju u l-inbid, u tifkiriet oħrajn saħansitra li jiddokumentaw użanzi religjużi. L-organizzaturi qalu li din il-wirja permanenti qisha mużew zgħir ta’ snajja li intilfu mal-milja tas-snin.